EMCS rendszer
Gyakran ismétlődő kérdések - 
Frequently asked questions

1. Mennyire biztos a 2010. évben a bevezetés, tapasztalva a 2009 évről kitolt határidőt? 

A csatlakozási kötelezettség jogszabályban ki van e hirdetve?

Az Európai Unió Tanácsa 2008. december 16-án elfogadta a jövedéki adóra vonatkozó általános rendelkezésekről és a 92/12/EGK irányelv hatályon kívül helyezéséről szóló 2008/118/EK tanácsi irányelvet, melynek elfogadásában a tagállamok is aktívan részt vettek. Az irányelv a közösségi szinten szabályozza az EMCS rendszer követelményeit, valamint működését. Az irányelv kifejezi a tagállamok elkötelezettségét amellett, hogy a rendszert 2010. április 1-jén bevezetik.

Ezt az irányelvet Magyarország az őszi jogalkotási időszakban fogja majd integrálni a joganyagába, valamint az EMCS rendszer pontos követelményeiről 2009. júliusban jelent meg az EU-s végrehajtási rendelet (684/2009/EK rendelet), mely közvetlenül hatályosul a magyar jogban.

2. Szükség lesz-e 2010 év egészére a nyomtatványokat megrendelni, illetve a számítógéppel kiállított kísérő okmányokhoz előre megigényelni a sorszámtartományt?

Az EMCS rendszer 2010. április 1.-ei bevezetését követően az elektronikusan indított, adófelfüggesztés mellett szállított jövedéki termékek esetében továbbra is megmarad az a követelmény, hogy a szállítmányt minden esetben papír alapú okmánynak kell kísérnie, ami nem lesz azonos a jelenlegi adminisztratív kísérő okmánnyal. Ebben az esetben a gazdálkodó beküldi a vámhatóság rendszerének az e-TKO tervezetet, amit a hatóság rendszere a sikeres ellenőrzés után hitelesít és adminisztratív hivatkozási kóddal (továbbiakban AHK szám) látja el. A hitelesített e-TKO-t a vámhatóság visszaküldi a gazdálkodónak, mely kinyomtatva kíséri a szállítmányt.
A rendszer működése során fellépő esetleges hibák, leállások alatt is csak kísérő okmány kíséretében lehet majd a jövedéki terméket adófelfüggesztéssel szállítani. Ebben az esetben is a gazdálkodó nyomtatja ki a kísérő okmányt, aminek az új elektronikus adminisztratív okmánynak megfelelő adatokat kell tartalmaznia, de ennek azonosítása a Helyi Hivatkozási Szám ((továbbiakban HHSz szám) alapján történik majd, amelyet a gazdálkodó saját rendszere generál. A rendszer helyreállása után a normál rend szerint be kell jelenteni a szállítmány indítását, és az így kapott azonosító sorszám a HHSz számot kiváltja.
Az EMCS rendszer bevezetése urán az adófelfüggesztés mellett szállított jövedéki termékek esetében, vagyis az e-TKO vonatkozásában nem lesz szükség sorszámtartomány igénylésére.

Az adózott jövedéki termékek szállítása során, melyeket adóraktárból tárolnak ki szabadforgalomba, a gazdálkodóknak két lehetősége nyílik az EKO érvényesítésére. Az első az eddigi gyakorlatnak megfelelően, hogy az EKO kiállításához és érvényesítéséhez egy előre megigényelt sorszámtartományt használnak fel. A második lehetőség, hogy az elektronikusan kitöltött EKO formanyomtatványt beküldik a vámhatóság rendszerének, és a sikeres ellenőrzés után a hatóság rendszere generálja a szállítmány azonosítására szolgáló egyedi azonosítószámot, melyet vissza is küld a gazdálkodó részére.
3. A jelenlegi papír alapú AKO-tól mennyire lesz eltérő az e-AD adattartalma, illetve a kinyomtatott e-AD-re milyen formai követelmények lesznek? Elképzelhető-e, hogy szükséges lesz használni a jelenlegi AKO nyomtatványt és az e-AD-t a különböző relációk esetében?
Az e-AD adattartalma nagyon hasonló lesz a jelenleg alkalmazott AKO adattartalmához, de az új rendszer jellegzetességei, és a jelen kor követelményei miatt kiegészül új adatokkal is. Az e-AD pontos adattartalma a 684/2009/EK rendeletben, valamint az OPENKKK portálon publikált EMCS Interfész specifikáció v1.1 dokumentumban került meghatározásra.
A jelenlegi AKO az átmeneti időszakban (2010. április 1. és 2011. január 1. közötti időtartamban) még megmarad és alkalmazható lesz azokban az országokban, amelyek „nem-kezdő” tagállamként csatlakoznak a rendszerhez. Jelenlegi állapot szerinti „nem-kezdő” tagországok: Görögország, Hollandia, Lengyelország, Portugália, Szlovákia, Finnország, Nagy Britannia. Ezen országok tekintetében a szállítmányok indítása és visszaigazolása is papíron történik. Így amennyiben egy ilyen tagállamból szállítmány érkezik egy hazai gazdálkodóhoz, akkor annak fogadását és betárolását papíron kell elvégezni. Fontos azonban, hogy Magyarország „kezdő” tagállam lesz, így a szállítmányok indítása is az EMCS rendszeren belül történik meg, amit azonban valamennyi tagállam – függetlenül annak kezdő vagy nem-kezdő státuszától – elektronikusan, a rendszeren belül köteles visszaigazolni.
4. Elérhető-e valamilyen formában az AKO-t kiváltó az e-AD nyomtatott formátumára vonatkozó előírás? Szükséges lesz-e az e-AD mellé szállítólevelet is nyomtatni?
Formai előírások

Az e-AD nyomtatott formátumára vonatkozóan nem lesz formanyomtatvány. Az egyetlen megkötés, hogy a rovatokat számokkal és betűkkel kell azonosítani. A konkrét rovatazonosítókat 2009. júliusában elfogadott 684/2009/EK rendeletben határozta meg a Bizottság.

Adattartalmi előírások
Az e-AD adattartalmát ugyancsak a rendelet határozza meg. Fontos azonban, hogy a kiadott interfész specifikációban szereplő üzenetek adattartalma megegyezik a rendelet adattartalmával.
A szállítólevéllel kapcsolatban elmondható, hogy az irányelvnek megfelelően kereskedelmi okmány is használható e-AD okmány nyomtatott formájaként, amennyiben az e-AD adattartalmi és formai követelményeinek megfelel. Amennyiben azonban a fenti követelményeknek nem tesz eleget, akkor a két okmány (e-AD nyomtatott formája és a kereskedelmi okmány, szállítólevél) alkalmazása kötelező. De erről a nemzeti jogszabály is rendelkezik majd.

5. Az adómentes felhasználói körre is bevezetésre kerül az új eljárás?

Az EMCS rendszer nemzeti sajátosságairól az irányelv nemzeti joganyagba történő integrálása során a jogalkotó döntése szerint az adómentes felhasználói kör is bevonásra kerül az EMCS rendszerbe.
Fontos azonban megjegyezni, hogy az adómentes felhasználók nem fognak szerepelni a SEED rendszerben. De ez nem gátolja meg őket a nemzeti szintű adófelfüggesztéses szállításban, hiszen az ő esetükben az alapvető ellenőrzések a nemzeti jövedéki rendszer engedélyezési adatai alapján fognak történni.
6. Az egyszerűsített adóraktárak szintén csak az EMCS rendszer felügyelete alatt szállíthatnak szőlőbort adófelfüggesztéssel?
A készülő nemzeti jogszabály az egyszerűsített adóraktárakat a belföldi adómentes szállítások esetén mentesíti az EMCS rendszer használata alól, melynek során az eddig is alkalmazott Borkísérő Okmánnyal (BKO) kell kísérni a szállítmányt. Amennyiben az egyszerűsített adóraktárból tagállamba indítanak adófelfüggesztéssel jövedéki szállítmányt, akkor azt már az EMCS rendszer felügyelete alatt lehet csak megvalósítani, valamint, ha onnan fogadnak terméket, akkor a rendszerben elektronikusan kell az átvételt igazolni.
7. Az EMCS rendszer fog-e működni az EU tagállamaiban működő diplomáciai testületek részére az adófelfüggesztéssel feladott jövedéki termékek esetében?
Hogyan ellenőrzi a SEED a mentességi engedélyt, és hogyan fog történni az elektronikus visszaigazolás a részükről az áru fogadása esetén?

A mentesített szervezetek (pl.: diplomáciai testület) részére a mentességi igazolás kiadása az EMCS rendszeren kívül történik, melyről a diplomáciai testület szintén a rendszeren kívül tájékoztatja a tagállami gazdálkodót. A mentességben részesülő szervezetek köre a TANÁCS 2008/118/EK Irányelvének 12. cikkében került meghatározásra.

Az EMCS rendszerben egy mentesített szervezet részére indított jövedéki termék szállítmány esetében kötelező megadni az e-AD tervezeten a mentesítésről szóló igazolás számát. Amennyiben a mentességi igazolás száma hiányzik az e-AD tervezetről, akkor az EMCS rendszer a tervezet ellenőrzése során hibaüzenetet generál, az AHK szám kiadása nem történik meg. Így a fenti mező üresen hagyása miatt a szállítmányt nem lehet elindítani.

A szállítmány megérkezését követően a szállítmány visszaigazolását elektronikus úton kell teljesíteni. Ennek szabályait az Irányelv 24. cikk (2) bekezdésének értelmében a rendeltetési hely szerinti tagállam illetékes hatósága határozza meg (pl.: hatóság rögzíti, vagy kötelezi az ügyfelet az adatok elektronikus beküldésére).

8. A nem bejegyzett kereskedői státusszal rendelkező tagállami vevők eseti engedélyét rögzítik-e tagállami szinten naprakészen a SEED rendszerbe, hogy az EMCS működőképes lehessen az ilyen irányú kiszállítások esetén is?

Bár jelenlegi állapot szerint a nem bejegyzett kereskedői engedéllyel rendelkező gazdálkodók adatait nem tartalmazza a SEED rendszer, az EMCS rendszer bevezetését (2010. április 1.) követően és az irányelvnek a nemzeti jogszabályba történő átültetése után az eseti bejegyzett kereskedői engedély (a jelenlegi nem bejegyzett kereskedői engedély megfelelője) már szerepelni fog a SEED adatbázisban, és így az ilyen jellegű szállítások ellenőrzésére is alkalmas lesz az EMCS rendszer. 

9. A bunkerhajó esetén a vevők nem rendelkeznek adóraktári engedéllyel, be kell-e vonni az EMCS rendszerébe?

Jelenlegi információink szerint a kérdésben megfogalmazott tevékenységi forma is bevonásra kerül az EMCS rendszer felügyelete alá, azonban fontos, hogy várhatóan az csak korlátozott funkcionalitással történik meg (nem lesz szükség átvételi igazolásra).
10. A KKK-WEB szolgáltatáshoz tesztelési célból mikortól lehet kapcsolódni? Az elkészült rendszerek Vámhivatali ellenőrzése hogyan történik?

A VPRK az új rendszer tesztelésébe az érintett gazdálkodókat, illetve fejlesztőket várhatóan 2009 novembertől - decembertől kívánja bevonni, az elkészült, ügyfelek által használni kívánt szoftverek tesztelésére is ekkortól biztosít majd lehetőséget.
A gazdálkodói szoftverek tesztelési lehetőségéről a VPRK részletes tájékoztatást küld majd valamennyi érintettnek.

11. Az interneten az EMCS fejlesztéshez szükséges interfész specifikáció, a specifikáció kódlistája, a specifikációs szabályok, a rendszer működését leíró dokumentáció, a kivitelezési dokumentáció, esetleg az üzleti folyamatot bemutató kis alkalmazás megtalálható-e valahol angol nyelven? 

A publikált dokumentumok nagy része elérhető angol nyelven, melyek az Európai Unió portáljáról letölthetők.
Az EMCS Interfész specifikáció v1.1 a Design Document for National Excise Applications (DDNEA) v2.19-en alapul, mely az alábbi hivatkozásról letölthető angol nyelven:
http://ec.europa.eu/taxation_customs/taxation/excise_duties/circulation_control/emcs_computerisation_project/article_4403_en.htm. 
Az EMCS Interfész specifikáció v1.1 mellékletei szintén a DDNEA alapján kerültek kidolgozásra. Az Interfész specifikáció kódlista tartalma a DDNEA B. melléklet első részét képezi, amíg a specifikáció szabályai a D. melléklet Rules and Conditions részében találhatóak meg.
Az üzleti folyamatot bemutató alkalmazás (EMCS Business Prototype – BPR v4.0) szintén megtalálható angol nyelven az EU portálon, a következő link alatt:

http://ec.europa.eu/taxation_customs/taxation/excise_duties/circulation_control/emcs_practice/index_en.htm
A Funkcionális Jövedéki Rendszerspecifikáció v3.03 (Functional Excise System Specification – FESS) szintén publikálásra került a fenti dokumentációkkal együtt, viszont ugyanúgy letölthető az Európai Unió portáljáról:
http://ec.europa.eu/taxation_customs/taxation/excise_duties/circulation_control/emcs_computerisation_project/index_en.htm
Az EMCS rendszer fejlesztéséhez szükséges specifikációk tekintetében többek között publikálásra került KKK2 Interfész Specifikáció v.1.18 is, amely olyan nélkülözhetetlen információkat tartalmaz, melyek a Vám- és Pénzügyőrség rendszereivel történő kapcsolat létesítéséhez, valamint az adatküldés megvalósításához szükségesek. Tekintettel arra, hogy ezek nemzeti sajátságuknál fogva nincsenek meghatározva uniós szinten, a kérdéses specifikáció angol nyelven nem elérhető. 

Azonban fontos hangsúlyozni, hogy az uniós szinten elérhető fent említett DDNEA, FESS dokumentumok és BPR alkalmazás az EMCS rendszer működését általánosságban írják le.
A hazai gazdálkodók által fejlesztett és a rendszer működésbe lépését követően használni kívánt, az adatküldést megvalósító programoknak – az általános elveken túl – mindenféleképpen meg kell felelniük a hazai szabályozásnak, konkrétan a KKK2-n keresztüli kommunikációra alkalmasnak kell lennie. Ezért a KKK2 Interfész Specifikációban foglaltaktól eltérni nem lehet. Kérem, hogy azok figyelembe vételével történjen meg a Tisztelt Ügyfél szoftverének fejlesztése.
12. Az EKO, TKO okmányok küldése jelenleg a KEA-n keresztül történik. Szükség lesz-e a későbbiekben a TKO – EMCS rendszeren kívüli – KEA-n keresztül történő küldésére?

Az EMCS rendszer bevezetését követően, 2010. április 01-től a TKO, és 2011. 01. 01-től az EKO adatok KEA rendszeren keresztül történő megküldésére már nem lesz szükség, az EMCS rendszer kiváltja a KEA adatküldési kötelezettséget.

13. A HHSZ szám tekinthető-e a jelenlegi AKO szám utódjának (tudomásul véve, hogy az elektronikus bizonylatokat az AHK szám fogja elsődlegesen beazonosítani)?

A HHSZ szám nem tekinthető a jelenleg alkalmazott AKO szám utódjának, az csak a gazdálkodó rendszerében biztosítja a szállítmány adatok egyediségét mindaddig, amíg az AHK szám generálása meg nem történik. 

Fontos, hogy az AHK szám nélkül csak üzemszüneti eljárás esetén indulhat el a szállítmány. Ennek tudatában csak üzemszünet alatt lehet a HHSZ számot a TKO azonosítására alkalmazni, hiszen a rendszer helyreállását követően kötelező lesz az adatok beküldése és AHK számmal való ellátása.

A gazdálkodónak az IE815-ös üzenetben a helyi hivatkozási szám mező értékét az alábbi felépítés szerint kell megadnia:

a gazdálkodó VPID száma (12 karakter) + dátum (6 karakter) + sorszám (a gazdálkodó által egyedileg generált sorszám, 4 karakter) → kötelezően 22 karakter hosszú,

Pl.: HU1234567890|010201|0001

14. Az export - import szabályozásnál a jelenlegi gyakorlattól eltérő leírások találhatók az EMCS működéséről szóló dokumentumban. (pl. egyszerűsített eljárás exportnál, vagy pl. jelenleg a vámkezelés feltétele az AKO és annak száma, azaz fordított a folyamat). A tájékoztatóban az export-importnál a várható jövőbeni folyamat van leírva?

Az EMCS működésbe lépését követően a Vámkódex módosítása várható. A tájékoztató a várható módosítások tudatában készült, a várható jövőbeli folyamatokat tükrözi.

15. A nemzeti EMCS rendszer kapcsolatait bemutató 2. ábra szerint az ügyfelek a KKK2-höz kapcsolódnak. Van-e lehetőség arra, hogy ide egy általános – nem természetes személyhez kötődő – azonosítóval kapcsolódjunk?

A KKK2-höz való hozzáférés érdekében az ügyfél kérelme alapján kiadásra kerül a cég részére egy regisztrációs kód, amely alapján a gazdálkodóhoz (VPID alapon) rendelhető egy KKKWeb-en regisztrált felhasználó, aki az ún. elsődleges felhasználó. Az elsődleges felhasználó jogosult másodlagos felhasználók létrehozására. Fontos azonban, hogy mind az elsődleges és mind a másodlagos felhasználó természetes személyek, de az alkalmazott gyakorlat szerint egy felhasználó jogosultságával (célszerű ennek érdekében egy másodlagos felhasználó jogosultságát használni) az ügyfelek szoftverei kapcsolódhatnak a KKK2 rendszerhez az adatküldések és fogadások során. 

Tájékoztatásul, a KKKWEB kézikönyv elérhető az openkkk portálon az alábbi linken:

https://openkkk.vam.gov.hu/Dokumentumok/Kézikönyvek/KKK_WEB_FELHASZNALOI_KEZIKONYV_V2_2.pdf 

16. A törzsadatok között milyen kódokat kell elképzelni?

Ezek a törzsadatok arra szolgálnak, hogy egységesítsék a tagállamokban az egyes mezők tartalmát, tehát azokra az elektronikus üzenetek kitöltésekor van szükség. (Pl: a termék származásának típusa mezőben szereplő „1” kód jelentése adóraktár, „2” kód jelentése import).

Arra vonatkozóan, hogy milyen kódokat kell érteni pontosan a törzsadatok alatt, javaslom, hogy tekintsék át a kiadott FESSv3.03 dokumentum B. mellékletét, illetve az Interfész specifikáció v1.1 mellékletét képező kódlistát tartalmazó excel fájlt. 

Az előbbit a központi (brüsszeli) helpdesk tartja karban, és küldi meg a tagállamok részére, akik az IE733-as üzenetben továbbítják, vagy rendelkezésre bocsátják azokat az érintett ügyfeleknek. 

Az utóbbi kódlista a technikai kódokat tartalmazza. Azok változása várhatóan ritkábban fog történni, és az XSD fájlok között fogja kiadni a Bizottság, a kiadott XSD fájlok között „tcl.xsd” néven megtalálhatók.

17. Az EMCS rendszer felügyelete alatt a gazdálkodóknak hogyan kell visszaigazolni a szállítmány megérkezését és a termékkel kapcsolatos észrevételeiket?
A visszaigazolás az IE818-as üzenet benyújtásával történik. A visszaigazolási jelentésben szerepeltetni kell:

· a szállítmány azonosító számát (AHK) és sorszámát,

· a visszaigazolást benyújtó címzett és annak telephelyének adatait, 

· a termék megérkezésének dátumát, 

· az átvételt illető általános megállapításokat (pl: a termék átvétele rendben megtörtént; a termék átvétele megtörtént, de nem megfelelő volt; az átvétel megtagadva, az átvétel részleges visszautasítás mellett megtörtént; export esetében a kiléptetés rendben megtörtént; a kiléptetés megtörtént, de nem megfelelően; a kiléptetés megtagadva),

· és azon termékekre vonatkozóan, ahol valamilyen eltérés volt, vagy amelynek átvételét részben visszautasították:

· az e-AD-n szereplő tételsorszámát és jövedéki termékkódját, 

· az észlelt eltérést (hiány, vagy többlet volt),

· a visszautasított mennyiséget,

· a nem-megfelelőség okait,

· és esetlegesen egyéb megjegyzéseket, kiegészítő információkat.

Tehát, ahogy az a felsorolásból is látható, az eltérések jelzésére már mód van az EMCS bevezetésekor is.
18. Az AHK szám generálása, illetve az üzenetek érvényesítése mennyi időt fog igénybe venni?

A rendszer normál működése esetén ez az érvényesített e-AD, és minden egyéb üzenet ügyfél részére történő visszaérkezése nagyon rövid időt vesz igénybe.

19. Csak a telephelyről való elindítást megelőzően van lehetőség e-AD törlésére. Amennyiben a telephelyről indulást követően derül ki valamilyen, a kiszállítás teljesítését akadályozó tényező, helyes-e olyan gyakorlatra felkészülni, hogy ilyen esetben a rendeltetési hely feladó telephelyre történő módosításával kezeljük az áru visszafordítását, majd az akadályozó tényező megszüntetése után egy új e-AD kiállításával indítjuk el az árut?

A bemutatott megoldási javaslat megfelelő a probléma kezelésére.

20. Hogyan kell értelmezni a következő rendelkezést? „A címzettnek az e-AD-n a tényleges rendeltetési hely nevét nem kötelessége megadni, elengedhető, ha a feladó csak annak címét szerepelteti.”

A leírtak egy speciális eljárásra (közvetlen szállítás) utalnak, melynek alkalmazására, csak korlátozottan és jogszabály által meghatározott esetekben az arra engedéllyel rendelkező címzettek esetén lesz lehetőség. Közvetlen szállításkor a szállítmány címzettje kijelölheti üzleti partnerének a telephelyét is rendeltetési helyként, de tekintettel arra, hogy ilyenkor a címzetti kötelezettségek alól nem mentesül, tehát a szállítmány visszaigazolásáért továbbra is ő a felelős, nincs szükség az üzleti partner nevének megadására. Az eljárás alkalmazásakor a jövedéki terméket szabadforgalomba bocsátottnak kell tekintetni.

Az eljárás alkalmazhatóságáról, illetve azok speciális szabályairól a hazai jogszabály rendelkezik majd.
21. Jelenleg irányvonalként feladott, főleg vegyipari termékek közösségi kiszállítása során alkalmazott gyakorlat, hogy az egy AKO-val feladott szállítmányok esetén javítás, vagy egyéb technikai ok miatt egy-két vagon kiesik a vonatból. Erre jelenleg az az elfogadott gyakorlat, hogy a vevőhöz eljutó összes mennyiségre egy, és a lemaradó vagonokra egy-egy kézi AKO-t adunk ki, bejelentve ezt vámhivatalunknak, míg az eredeti gépi AKO-t sztornózzuk.
Az EMCS rendszer működésbe lépése után a fenti eljárás folytatható?

Megjegyzés: A leírt folyamat a megosztási eljárás tipikus példája. Az eljárás alkalmazhatóságáról a nemzeti jogszabályban rendelkeznek a tagállamok. Amennyiben az alkalmazható lesz, az EMCS rendszeren belül egy későbbi bevezetési fázisban (2012. január 1-től) kerül megvalósításra.

Tekintettel arra, hogy még nem rendelkezünk arra vonatkozó információkkal, hogy mi lesz a magyar jogalkotó akarata, illetve arra, hogy az első bevezetési fázis egyáltalán nem terjed ki ezen funkcióra, elmondható, hogy a kérdésében vázolt, jelenleg alkalmazott gyakorlat folytatására az EMCS rendszerben nem lesz mód, hiszen az e-AD törlésére csak addig van lehetőség, amíg az nem hagyta el a feladó telephelyét. 

22. A PB termékeknél jelenlegi gyakorlat szerint a 15 Co-on való sűrűsége nem jelenik meg az okmányon. Mivel ez az újabb adat okmányon történő feltüntetése jelentős ráfordítással lenne csak elérhető, nemzeti hatáskörben továbbra is fenntartható lesz a jelenlegi szabályozás?

A PB termékek esetében az e-AD-n megadott mennyiségek kg-ban értendők. Az alkalmazott mennyiségi egységek tekintetében a kiadott FESSv3.03 B melléklet 2.2 és 2.5 alfejezete ad felvilágosítást.

23. Az ismertetőben a küldendő egyéb általános adatok között szerepel a számla azonosítója. A kiszállítás pillanatában a jegyzésáras árképzés miatt sokszor ismeretlen az eladási ár, valamint a paritás miatt a teljesítés még nem történik meg a kiszállítással, ezért nem lehet számlázni.
Tekintettel arra, hogy a számlaszáma az e-AD tervezeten egy kötelező adat, megadása minden esetben szükséges. Ha még nincs készen a számla, a 684/2009/EK rendelet szerint megadható a szállítólevél vagy bármely más fuvarokmány száma.

24. Az EMCS rendszer, csak az AES/ AIS eljárással együtt vehető igénybe?

Az EMCS rendszer 2010. április 1-ei bevezetését követően az adófelfüggesztéssel indított jövedéki termékek esetében a termékek felügyelete a rendszerben elektronikusan valósul meg. 

A jövedéki termék importálása illetve exportálása során az EMCS rendszer és a CDPS_I. rendszer kommunikál egymással.
A jövedéki termék importálásától vagy exportálásától függetlenül lehetősége nyílik az ügyfélnek arra, hogy az EV okmányt elektronikusan vagy papíralapon adja be a vámhivatalba. Az EV papír alapú benyújtása esetén a vámhivatalban történik meg a rögzítés a CDPS_I. rendszerben. A kérdésben említett AES és AIS rendszerek a CDPS_I. rendszer részét képezik.
Fontos azonban, hogy az EMCS rendszer részére az ügyfél csak elektronikusan küldheti meg az e-AD-t.

Jövedéki termék exportálása során elsőként az EMCS rendszerbe kell benyújtani az e-AD-t, melyet a rendszer ellenőriz, és AHK számmal hitelesít. Amint az ügyfél visszakapta az AHK számot, akkor nyújthatja be az EV okmányt a CDPS_I. rendszer részére, melyben hivatkozik az AHK számra. Az EV benyújtása történhet elektronikusan, illetve papír alapon is.
A jövedéki szállítmány importálása során az ügyfél elsőként a CDPS_I. rendszernek nyújtja be az EV okmányt elektronikusan vagy papír alapon. A CDPS_I. rendszerben CDPS_ID azonosítót kap az EV-t, annak beérkezést követően. A gazdálkodó ezután köteles benyújtani az EMCS rendszernek az e-AD tervezetet, melyben már az ügyfél a CDPS_ID azonosítóra hivatkozik.
25. Lesz-e a VP által biztosított, ingyen elérhető szolgáltatás, amely lehetőséget biztosít a fogadott áru visszaigazolására, vagy minden gazdálkodónak külön szoftvert kell fejleszteni vagy vásárolni, ha az árufogadást vissza akarja igazolni?
A rendszer működése során az adatküldési kötelezettség teljesítésére két lehetőség közül választhatnak a gazdálkodók. 

Az egyik lehetőség az adatküldés teljesítésére a közvetlen számítógépes kapcsolat kialakítása. Ebben az esetben a KKK2 rendszeren keresztül történik meg az adatküldés és –fogadás, amihez a gazdálkodók részéről egy saját szoftver fejlesztésére van szükség. Ennek költsége természetesen a gazdálkodó költségvetését terheli.
Amennyiben már rendelkezik egy feldolgozó programmal, mely a készletnyilvántartást vezetését, a jelenlegi papíralapú TKO okmány elektronikus előállítását, stb. végzi, annak javasoljuk a továbbfejlesztését az EMCS követelményeinek megfelelően.

A másik lehetőség, hogy a Magyarország.hu ügyfélkapun keresztül, ABEV formanyomtatványokat kitöltve küldjék be adataikat a jövedéki szállítmányok indítására, fogadására és visszaigazolására vonatkozóan.

Azon a gazdálkodók részére, akik nem rendelkeznek megfelelő háttérrel a felhasználói szoftver kifejlesztéséhez, illetve akik nem bonyolítanak jelentős forgalmat, részükre javasolt a második adatküldési lehetőség választása.

26.  Milyen eljárást kell alkalmazni abban az esetben, ha a feladni kívánt termék az egyik tagállamban jövedéki termék és a másikban nem?
Az EMCS rendszer csak olyan termék esetében alkalmazható, melyek a feladó és a címzett tagországban egyaránt jövedéki termék.

Például Lengyelországban a só kitermelése és kereskedelme állami monopólium, valamint a jövedéki termékek közé tartozik.

EMCS üzenetekkel kapcsolatos kérdések:

1. Pontosan milyen kódokat kell használni az Üzenet küldője/Üzenet fogadója mezőben? Példa?

A gazdálkodó által a vámhatóság részére megküldött üzenetek esetében az üzenet küldője mezőbe (Message Sender) a „GAZD.HU”, az üzenet fogadója mezőbe (Message Recipient) a „NDEA.HU” kódokat kell írni.

A vámhatóság által a gazdálkodónak küldött üzenetek esetében az üzenet küldője mezőbe a „NDEA.HU”, az üzenet fogadója mezőbe a „GAZD.HU” kódok fognak szerepelni. Ettől eltérő eset lehet, amikor a vámhatóság IE803-as üzenettel értesíti a gazdálkodót, hogy a részére küldött szállítmányt eltérítették, ilyenkor az üzenet küldője mezőbe például a „NDEA.AT”, az üzenet fogadója mezőbe a „NDEA.HU” kódok fognak szerepelni.
2. Az üzenet azonosítója: Milyen azonosítókódot kapnak az üzenetek? Ki generálja ezeket az azonosítószámokat?

Üzenet azonosítója (Message identifier) mező értékét az üzenet küldője tölti ki, melynek értékét az alább megadott felépítés szerint egyedieknek kell lenniük:

a gazdálkodó VPID száma (12 karakter) + dátum (ÉÉÉÉHHNN – 8 karakter) + sorszám (a gazdálkodó által egyedileg generált sorszám, mely maximum 24 karakter lehet) 

→ maximum 44 karakter

Pl.: HU1234567890|20090827|0000000001
3. Mit jelent a Szekvencia?

A szekvencia szám (Sequence Number) egy automatikusan a vámhatóság rendszere által generált sorszám. Az elektronikus adminisztratív okmány benyújtását követően a vámhatóság rendszere ellenőrzéseket futtat le, és amennyiben azok hibát nem találnak, akkor vámhatóság rendszere mező értékét 1-re állítja, amit minden egyes rendeltetési hely változtatás esetén 1-el növel.

Azt a szekvencia szám értéket kell megadnia a gazdálkodónak az IE818, IE837 üzenetekben, melyet a vámhatóság az IE801-ben előzőleg megküldött a gazdálkodó részére. Az IE705, IE810, IE813 és IE815 üzenetekben a gazdálkodónak nem kell feltüntetnie a szekvencia számot.

Az IE704-es üzenetben a szekvencia számot a vámhatóságnak csak akkor feltüntetnie, ha már egy meglévő adminisztratív hivatkozási kódot tartalmazó, a gazdálkodó által beküldött üzenet utasít el a vámhatóság.
4. Mit jelent az IE704-es üzenetben az Eredeti attribútum értéke és nyelv kód?
Az eredeti attribútum értéke mező (Original attribute value) a gazdálkodó által benyújtott üzenetben a hibásan kitöltött mező értékét tartalmazza, pl.: 

- <FunctionalError>
  <ErrorType>12</ErrorType> 

  <ErrorReason>Hibás (kód)érték</ErrorReason> 

  <ErrorLocation> Body.SubmittedDraftOfEaad.BodyEaad.DesignationOfOrigin language </ErrorLocation> 

  <OriginalAttributeValue>hl</OriginalAttributeValue> 

  </FunctionalError>
A fenti példában az ügyfél a származási hely nyelvkódját hibásan adta meg „hl”, a helyes nyelvkód „hu” lett volna.
5. Az IE705-ös üzenetben milyen értékeket vehet fel a „Kérelem indoka” mező? Példa?
A Kérelem indoka mezőt (Request Reason) a gazdálkodó szabadon szövegesen töltheti ki, amivel a gazdálkodó kódlista lekérését megindokolja.
6. Az IE802-es üzenetben mi a különbség a Figyelmeztetés típusa és a Figyelmeztető információ között?

A Figyelmeztetés típusa mező (Reminder Message Type) értékét a 48-as kódlista szabályozza, melynek az alábbiak lehetnek:

1 – jelentése: emlékeztető üzenet a rendeltetési hely módosító üzenet benyújtására (IE813)

2 – jelentése: emlékeztető üzenet a szállítmányt visszaigazoló üzenet benyújtására (IE818)

A Figyelmeztető információ mezőt (Reminder Information) 350 karakter hosszan szöveges információval opcionálisan töltheti ki a vámhatóság, mely elsősorban a Figyelmeztetés típusa mezőben feltüntetett kód Leírás (Description) oszlopának szöveges magyarázatát fogja tartalmazni. Ezen túlmenően, amennyiben egy pénzügyőr manuálisan indította az emlékezető üzenetet, akkor még további szöveges információt is tartalmazhat a Figyelmeztető információ mező.
7. Az IE815-ös üzenetben mit jelent a nyilvántartásba vétel? Minek a nyilvántartásba vétele?

A Nyilvántartásba vétel dátuma mező (Date of Dispatch) helyes megnevezése – a Bizottság 684/2009/EK rendeletének értelmében – Feladás dátuma, mely alatt a jövedéki termékek adófelfüggesztéssel történő szállítás megkezdésének időpontja értendő.

A szállítás megkezdésének napja a 2008/118/EK irányelv 20. cikkének (1) bekezdése értelmében, amikor a jövedéki termékek elhagyják a feladás szerinti adóraktárt, vagy vámjogi szempontból a jövedéki termékeket szabad forgalomba bocsátják.
8. Miért kell az IE815-ös üzenetben időzítő? Mire szolgál ez? Mekkora időzítést kell beállítani a gazdálkodónak?

Az IE815-ös üzenetben az időzítő mező (Journey Time) jelentése alatt a szállítás időtartamát kell érteni, és a szállítmány nyomon követhetősége miatt van jelentősége.

Ebben a mezőben a szállítás várható időtartamát rögzíti a szállítmányt indító gazdálkodó, melynek alapján az e-AD elfogadásakor a vámhatóság rendszere indítja el az időzítőt. 

A szállítmány nyomon követésének a célja, hogy amikor a szállításra megadott időtartam lejárt és az IE818-as visszaigazoló üzenet nem érkezett meg a vámhatóság rendszerébe, akkor az IE802-es üzenettel a rendszer figyelmezteti a címzett és a feladó gazdálkodót. A gazdálkodónak ebben az esetben IE837-es üzenetben magyarázatot kell adnia a szállítmány állapotáról.

A mező kötelező formátuma:

A szállítás időtartamát órában vagy napban kell megadnia a feladó gazdálkodónak az IE815-ös üzenetben. A kód formátuma kötelezően 3 karakter, amely első karaktere lehet „H”, melynek jelentése: óra; vagy „D”, melynek jelentése: nap. Például: H12 jelentése 12 óra; D23 jelentése 23 nap. További szabály, hogy az órában kifejezett mező értéke legfeljebb 24 lehet, valamint napban kifejezve maximum 92.
9. Az IE815-ös üzenetben mit jelent a Hívószám? Saját azonosító?

A Hívószám mező (Local Reference Number) jelentése a Bizottság 684/2009/EK rendeletének értelmében helyi hivatkozási szám, mely a feladó által az elektronikus adminisztratív okmány tervezetéhez rendelt, a szállítmányt a feladó nyilvántartásaiban azonosító egyedi sorszám.
A helyi hivatkozási szám a szállítmány azonosítására az adminisztratív hivatkozási kód előállításáig szolgál.

A gazdálkodónak az IE815-ös üzenetben a mező értékét az alábbi felépítés szerint kell megadnia:

a gazdálkodó VPID száma (12 karakter) + évszám (2 karakter) + sorszám (a gazdálkodó által egyedileg generált sorszám, 8 karakter) → kötelezően 22 karakter hosszú,

Pl.: HU1234567890|09|00000001

A helyi hivatkozási szám egyediségét is ellenőrzi a vámhatóság rendszere az IE815-ös üzenet benyújtását követően, és a sikeres ellenőrzések után a hivatkozási szám alapján a vámhatóság rendszere előállítja az adminisztratív hivatkozási kódot (e-AD Reference Code).
10. Az IE839-es üzenetben milyen értékeket vehet fel a „Hiba típusa” mező? Példa? (Esetleg ehhez is a 49-es kódlista tartozik?)

A Hiba típusa mező (Error type) kitöltése a vámhatóságnak a 18-as (Customs Rejection Reason Code) és/vagy a 49-es (Functional Error Codes) listákat alapul véve kötelező, például: 

<ErrorType>1</ErrorType>
11. Az IE839-es üzenetben milyen értékeket vehet fel a „Hibamutató” mező? Példa?

A Hibamutató mező (Error pointer) a gazdálkodó által benyújtott üzenetben a hibásan kitöltött „Tag” csoportot fogja tartalmazni, például: 

<ErrorPointer>
Body.SubmittedDraftOFEaad.DeliveryPlaceTrader.Traderid
</ErrorPointer>
12. Az IE839-es üzenetben milyen értékeket vehet fel a „Hiba oka” mező? Példa?

A Hiba oka mező (Error Reason) előre láthatólag a 18-as vagy a 49-es kódlisták Leírás (Description) oszlopának szöveges magyarázatát fogja tartalmazni, valamint további szöveges magyarázattal indokolhatja meg a vámhatóság az elutasítás okát.

